《再游天童山回同吴与权诸友夜集》
宋代·舒坦

太白崭岩几百尺，仙人一去无消息。
临云时复倚栏干，独看千峰万峰碧。
昨夜长须城裹回，报道湖上秋风来。
醉园雨过月台冷，篱根白菊看看开。
却杖青藜趁流水，目送征鸿下山嘴。
篷船答浪绕丛芦，咫尺烟汀几万里。
忽见江头江月白，纷纷笑语城东陌。
一樽北酒一枰棋，未到懒堂犹是客。